Document ID: /roh_data/filtered/fineweb-2-filterrobots_roh.jsonl.gz/941

Da quai da 70 chantaduras e chantadurs da la Svizra e da la Germania prendan part als exercizis. L’idea d’organisar quest eveniment saja vegnida avant intgins onns da l’avat Pancrazi, ha Joseph Röösli ditg ad RTR. Quai saja stà cura ch’el saja vegnì ina giada en claustra ed haja sunà l’orgla.
Musica è sia passiun
Röösli ha emprendì da scolast primar, mo suenter ha el studegià musica a Lucerna, Wintherthur e Turitg ed è sa scolà vinavant a Minca e Salzburg. El è tranter auter era docent, autur d’ovras metodic-didacticas e cumponist da pliras ovras. Gia sco uffants chantavan els e sia famiglia sa preschentava mintgatant al public. Gievgia saira datti in concert en claustra da Mustér. Joseph Röösli suna sin trais orglas ed il chor chanta.